इराक में बम विस्फोट और गोलीबारी, 9 मरे  
इराक के पूर्वी और मध्य इलाके में अलग-अलग घटनाओं में नौ लोग मारे गए जबकि 21 लोग घायल हो गए।
इराक के पूर्वी और मध्य इलाके में रविवार को अलग-अलग घटनाओं में नौ लोग मारे गए जबकि 21 लोग घायल हो गए।  समाचार एजेंसी सिन्हुआ के मुताबिक इराक के पूर्वी प्रांत दियाला के खालिस कस्बे में एक सैनिक की उसके घर के सामने ही गोली मारकर हत्या कर दी गई। यह घटनास्थल बगदाद से करीब 65 किलोमीटर पूर्वोत्तर में स्थित है।  एक अन्य घटना के मुताबिक सूत्रों ने बताया कि बकूबा इलाके में बम विस्फोट होने से पांच लोग घायल हो गए। इससे पहले, बगदाद से करीब 50 किलोमीटर दक्षिण में कुछ बंदूकधारियों ने एक घर में बम विस्फोट कर एक ही परिवार के छह लोगों की हत्या कर दी जबकि 14 अन्य को घायल कर दिया। घायलों में महिलाएं और बच्चे भी शामिल हैं।  उधर, एक अन्य घटना में एक नेता और उसके बेटे की हत्या कर दी गई जबकि दो महिलाएं घायल हो गई।